……………(sz.) napirend

**E L Ő T E R J E S Z T É S**

1. **a Képviselő-testülete 2022. február 24-ei rendes ülésére**

**Tárgy:** AII. Kerületi Sport és Szabadidősport Nonprofit Kft. 2022. évi üzleti tervének elfogadása

**Készítette:** Nagy Julianna mb. ügyvezető / Török Ottó a felügyelőbizottság elnöke s.k.

**Látta:** ……………………………….

dr. Szalai Tibor

jegyző

……………………………….

dr. Silye Tamás

jegyzői igazgató

A napirend tárgyalása zárt ülést nem igényel.

**Tisztelt Képviselő-testület!**

A Társaság a 2022. évben is ellátja a három kerületi sportlétesítmény (Pokorny József Sport- és Szabadidőközpont, Panoráma Sportközpont, Gyarmati Dezső Uszoda) üzemeltetési feladatait, valamint a diák- és szabadidősporthoz kapcsolódó feladatokat, vízilabda utánpótlás nevelési, illetve tanórai és tanórán kívüli úszásoktatási feladatokat. A Társaság elkötelezett a rendszeres sportolás, az egészséges, aktív életmód, valamint az úszás, a vízilabda sportágak népszerűsítése iránt, továbbá, hogy elérhetővé tegye a sportolási lehetőségeket a legszélesebb korosztály és érdeklődési kör részére tekintettel a társadalmi igényekre, esélyegyenlőségre, a fogyatékossággal élőkre is.

Bízunk abban, hogy a koronavírus járvány miatt Társaságunk tevékenységét befolyásoló, jelentős korlátozásokra nem kerül sor az idei évben. A bevételeink tervezésénél figyelembe vettük, hogy a Gyarmati Dezső Uszoda versenymedencéje – a jelenlegi helyreállító munkálatok következtében - várhatóan 2022. áprilisában ismét használhatóvá válik, ami új lehetőségeket nyit meg számunkra, és ezáltal a bevételeinket növelni tudjuk. A feladataink ellátását a jövőben is a jelenlegi állományi létszámmal tervezzük megoldani. A dolgozók részére éves szinten bruttó 200.000 Ft/fő összegű cafetéria juttatást szeretnénk biztosítani, illetve átlagos 5%-os béremelést is tervezünk.

Sportszakmai feladatként a diák-, iskolai sport esetében a 2022. évben is 13 különböző sportágban kerülnek versenyek kiírásra. Szabadidősport tekintetében pedig a II. kerületben élő lakosság sportolási igényeit szeretnénk kielégíteni. Ennek keretében az idei évben is a kültéri fitnesz parkok helyes használatának előmozdítása érdekében tervezzük bemutatók, közös edzések megtartását. Szenior korosztály számára az időskorú mozgáslehetőségek népszerűsítését célozzuk meg. (petanque, nordic walking) A pandémia miatt kialakult helyzetben a tavalyi évben online, digitális, otthon és/vagy iskolai testnevelés órán is megvalósítható kihívásokat írtunk ki. Az idei évben is tervezzük online kihívások kiírását, a kerületi szemétszedő akciót, online kvízjáték kiírását, valamint kerületi fitnesz parkokat népszerűsítő sajáttestsúlyos gyakorlatok elvégzését, amit a beküldött videók alapján értékelünk. Ezzel is szeretnénk felhívni a lakosság figyelmét a mindennapos fizikai aktivitásra.

A létesítmények üzemeltetésével kapcsolatosan a hatékonyságra törekszünk, célunk a kihasználtság növelése és ezáltal további bevételek generálása. A két sportközpontban legfőképpen a pályák bérbeadásából származik bevételünk. Év elején mindkét sportpálya esetében az infláció figyelembevételével díj emelésre került sor. A sporttelepeken a 2022. év során szervezünk futball kupákat, nyári táborokat, családi sportnapot és egyéb családi rendezvényeket. A Panoráma Sportközpont melletti parkoló 2021. december 1-jétől ismét üzemszerűen működik, így az idei évben parkoló használatával kapcsolatban is számolhatunk bevétellel. A Gyarmati Dezső Uszoda versenymedencéjének ideiglenes helyreállítását követően a bevételeink emelkedhetnek, mivel a jövőben nagyobb vízfelület jut a lakosság, a vízilabda és az úszásoktatás részére. Mind a tanórai és tanórán kívüli úszásoktatás nagyon népszerű, így a legjelentősebb bevételünk ezen szolgáltatásból származik. Emellett egyéb szolgáltatások, áruk, sportfelszerelések értékesítéséből is próbálunk bevételt generálni. A versenymedence újbóli használatával az úszni járó lakosság által vásárolt belépőjegyek terén is bevétel növekedéssel számolhatunk. Vízilabda utánpótlás nevelés keretében a hozzánk leigazolt gyerekek tagdíjat fizetnek a Társaság részére, mi kedvezményesen biztosítunk részükre felszerelést. A Magyar Vízilabda Szövetség versenyrendszerében szereplő csapatok bajnokságokon vesznek részt, amivel kapcsolatban költségeink is merülnek fel. A leigazolt versenyzők alapján TAO támogatást tudunk igénybe venni. Az idei évben is tervezzük nyári úszótábor és vízilabda tábor megtartását. Az uszoda esetében a versenymedence használatával a működési költségek is emelkednek, de a költséghatékonyság figyelembevételével próbáljuk ezen költségeinket optimalizálni.

A tevékenységünk folytatásához időnként szükség van beruházások végrehajtására. Az idei évben a legjelentősebb beruházási tétel a versenymedence fóliával történő ideiglenes helyreállítása, hiszen az uszoda teljes kapacitással történő működése csak ezen beruházás megvalósulását követően érhető el. Ezzel összefüggésben szükség lesz egy vízalatti porszívó beszerzésére is, amellyel a medence vizének tisztítása történne. A Gyarmati Dezső Uszoda elektromos hálózata jelenleg maximálisan terhelt, a világítás nem szakaszolható, ami egyáltalán nem költséghatékony. A hálózat szakaszolása, fejlesztése a jövőre nézve szükségessé vált, amelyet tervezünk a 2022. évben megvalósítani. Az uszoda oldalsó részén a csapadékvíz elvezetése nem megoldott, amelyre megoldást kell találni a jövőben. Úszóversenyek megtartásához szükség lesz hátrajtgépek beszerzésére.

Táraságunk a feladatait a jövőben is igyekszik maximálisan ellátni, a létesítményeket a megfelelő szakértelemmel és gondossággal kezelni. A Társaság zavartalan működése azonban csak az Önkormányzat támogatásával tud megvalósulni.

A felügyelő bizottság a Társaság 2022. évi üzleti tervét a 2022. február 21-i ülésén tárgyalja, mely döntés szóban kerül ismertetésre.

Kérem a tisztelt Képviselő-testületet a határozati javaslat elfogadására.

**H a t á r o z a t i j a v a s l a t**

A Képviselő-testület úgy dönt, hogy a II. Kerületi Sport és Szabadidősport Nonprofit Kft. – jelen határozat mellékletét képező – 2022. évi üzleti tervét elfogadja.

A Képviselő-testület felkéri a Polgármestert az ügyvezető értesítésére a szükséges intézkedések megtétele érdekében.

**Felelős:** Polgármester

**Határidő:** azonnal

*/A határozati javaslat elfogadása egyszerű többségű szavazati arányt igényel./*

Budapest, 2022. február 16.

**dr. Varga Előd Bendegúz**

**alpolgármester**